**1.《江南》汉乐府**

江南可采莲，莲叶何田田。鱼戏莲叶间。

鱼戏莲叶东，鱼戏莲叶西，鱼戏莲叶南，鱼戏莲叶北。

**2.《长歌行》汉乐府**

青青园中葵，朝露待日晞。阳春布德泽，万物生光辉。

常恐秋节至，焜黄华叶衰。百川东到海，何时复西归？

少壮不努力，老大徒伤悲。

**3.《敕勒歌》北朝民歌**

敕勒川，阴山下，天似穹庐，笼盖四野。

天苍苍，野茫茫，风吹草低见（xiàn）牛羊。

**4.《咏鹅》骆宾王**

鹅，鹅，鹅，曲项向天歌。

白毛浮绿水，红掌拨清波。

**5.《风》李峤**

解落三秋叶，能开二月花。

过江千尺浪，入竹万竿斜。

**6.《咏柳》贺知章**

碧玉妆成一树高，万条垂下绿丝绦。

不知细叶谁裁出，二月春风似剪刀。

**7.《回乡偶书》贺知章**

少小离家老大回，乡音无改鬓毛衰。

儿童相见不相识，笑问客从何处来。

**８.《凉州词》王之涣**

黄河远上白云间，一片孤城万仞山。

羌笛何须怨杨柳，春风不度玉门关。

**９.《登鹳雀楼》王之涣**

白日依山尽，黄河入海流。

欲穷千里目，更上一层楼。

**10.《春晓》孟浩然**

春眠不觉晓，处处闻啼鸟。

夜来风雨声，花落知多少？

**11.《凉州词》王翰**

葡萄美酒夜光杯，欲饮琵琶马上催。

醉卧沙场君莫笑，古来征战几人回？

**12.《出塞》王昌龄**

秦时明月汉时关，万里长征人未还。

但使龙城飞将在，不教胡马度阴山。

**13.《芙蓉楼送辛渐》王昌龄**

寒雨连江夜入吴，平明送客楚山孤。

洛阳亲友如相问，一片冰心在玉壶。

**14.《鹿柴》王维**

空山不见人，但闻人语响。

返景入深林，复照青苔上。

**15.《送元二使安西》王维**

渭城朝雨浥轻尘，客舍青青柳色新。

劝君更尽一杯酒，西出阳关无故人。

**16.《 九月九日忆山东兄弟》王维**

独在异乡为异客，每逢佳节倍思亲。

遥知兄弟登高处，遍插茱萸少一人。

**17.《静夜思》李白**

床前明月光，疑是地上霜。

举头望明月，低头思故乡。

**18.《古朗月行》李白**

小时不识月，呼作白玉盘。

又疑瑶台镜，飞在青云端。

**19.《望庐山瀑布》李白**

日照香炉生紫烟，遥看瀑布挂前川。

飞流直下三千尺，疑是银河落九天。

**20.《赠汪伦》李白**

李白乘舟将欲行，忽闻岸上踏歌声。

桃花潭水深千尺，不及汪伦送我情。

**21.《黄鹤楼送孟浩然之广陵》李白**

故人西辞黄鹤楼，烟花三月下扬州。

孤帆远影碧空尽，唯见长江天际流。

**22.《早发白帝城》李白**

朝辞白帝彩云间，千里江陵一日还。

两岸猿声啼不住，轻舟已过万重山。

**23.《望天门山》李白**

天门中断楚江开，碧水东流至此回。

两岸青山相对出，孤帆一片日边来。

**24.《别董大》高适**

千里黄云白日曛，北风吹雁雪纷纷。

莫愁前路无知己，天下谁人不识君？

**25.《绝句》杜甫**

两个黄鹂鸣翠柳，一行白鹭上青天。

窗含西岭千秋雪，门泊东吴万里船。

**26.《春夜喜雨》杜甫**

好雨知时节，当春乃发生。

随风潜入夜，润物细无声。

野径云俱黑，江船火独明。

晓看红湿处，花重锦官城。

**27.《绝句》杜甫**

迟日江山丽，春风花草香。

泥融飞燕子，沙暖睡鸳鸯。

**28.《江畔独步寻花》杜甫**

黄四娘家花满蹊，千朵万朵压枝低。

留连戏蝶时时舞，自在娇莺恰恰啼。

**29.《枫桥夜泊》张继**

月落乌啼霜满天，江枫渔火对愁眠。

姑苏城外寒山寺，夜半钟声到客船。

**30.《滁州西涧》韦应物**

独怜幽草涧边生，上有黄鹂深树鸣。

春潮带雨晚来急，野渡无人舟自横。

**31.《游子吟》孟郊**

慈母手中线，游子身上衣。

临行密密缝，意恐迟迟归。

谁言寸草心，报得三春晖？

**32《早春呈水部张十八员外》韩愈**

天街小雨润如酥，草色遥看近却无。

最是一年春好处，绝胜烟柳满皇都。

**33.《渔歌子》张志和**

西塞山前白鹭飞，桃花流水鳜鱼肥。

青箬笠，绿蓑衣，斜风细雨不须归。

**34.《塞下曲》卢纶**

月黑雁飞高，单于夜遁逃。

欲将轻骑逐，大雪满弓刀。

**35.《望洞庭》刘禹锡**

湖光秋月两相和，潭面无风镜未磨。

遥望洞庭山水翠，白银盘里一青螺。

**36.《浪淘沙》刘禹锡**

九曲黄河万里沙，浪淘风簸自天涯。

如今直上银河去，同到牵牛织女家。

**37.《赋得古原草送别》白居易**

离离原上草，一岁一枯荣。

野火烧不尽，春风吹又生。

远芳侵古道，晴翠接荒城。

又送王孙去，萋萋满别情。

**38.《池上》白居易**

小娃撑小艇，偷采白莲回。

不解藏踪迹，浮萍一道开。

**39.《忆江南》白居易**

江南好，风景旧曾谙。

日出江花红胜火，春来江水绿如蓝。

能不忆江南？

**40.《小儿垂钓》胡令能**

蓬头稚子学垂纶，侧坐莓苔草映身。

路人借问遥招手，怕得鱼惊不应人。

**41.《悯农》（一）李绅**

锄禾日当午，汗滴禾下土。

谁知盘中餐，粒粒皆辛苦。

**42.《悯农》（二）李绅**

春种一粒粟，秋收万颗子。

四海无闲田，农夫犹饿死。

**43.《江雪》柳宗元**

千山鸟飞绝，万径人踪灭。

孤舟蓑笠翁，独钓寒江雪。

**44.《寻隐者不遇》贾岛**

松下问童子，言师采药去。

只在此山中，云深不知处。

**45.《山行》杜牧**

远上寒山石径斜，白云生处有人家。

停车坐爱枫林晚，霜叶红于二月花。

**46.《清明》杜牧**

清明时节雨纷纷，路上行人欲断魂。

借问酒家何处有，牧童遥指杏花村。

**47.《江南春》杜牧**

千里莺啼绿映红，水村山郭酒旗风。

南朝四百八十寺，多少楼台烟雨中。

**48.《蜂》罗隐**

不论平地与山尖，无限风光尽被占。

采得百花成蜜后，为谁辛苦为谁甜？

**49.《江上渔者》范仲淹**

江上往来人，但爱鲈鱼美。

君看一叶舟，出没风波里。

**50.《元日》王安石**

爆竹声中一岁除，春风送暖入屠苏。

千门万户曈曈日，总把新桃换旧符。

**51.《泊船瓜洲》王安石**

京口瓜洲一水间，钟山只隔数重山。

春风又绿江南岸，明月何时照我还。

**52.《书湖阴先生壁》王安石**

茅檐长扫净无苔，花木成畦手自栽。

一水护田将绿绕，两山排闼送青来。

**53.《六月二十七日望湖楼醉书》苏轼**

黑云翻墨未遮山，白雨跳珠乱入船。

卷地风来忽吹散，望湖楼下水如天。

**54.《饮湖上初晴后雨》苏轼**

水光潋滟晴方好，山色空蒙雨亦奇。

欲把西湖比西子，淡妆浓抹总相宜。

**55.《惠崇<春江晓景>》苏轼**

竹外桃花三两枝，春江水暖鸭先知。

蒌蒿满地芦芽短，正是河豚欲上时。

**56.《题西林壁》苏轼**

横看成岭侧成峰，远近高低各不同。

不识庐山真面目，只缘身在此山中。

**57.《夏日绝句》李清照**

生当作人杰，死亦为鬼雄。

至今思项羽，不肯过江东。

**58.《三衢道中》曾几**

梅子黄时日日晴，小溪泛尽却山行。

绿阴不减来时路，添得黄鹂四五声。

**59.《示儿》陆游**

死去元知万事空，但悲不见九州同。

王师北定中原日，家祭无忘告乃翁。

**60.《秋夜将晓出篱门迎凉有感》陆游**

三万里河东入海，五千仞岳上摩天。

遗民泪尽胡尘里，南望王师又一年。

**61.《四时田园杂兴》（其一）范成大**

昼出耘田夜绩麻，村庄儿女各当家。

童孙未解供耕织，也傍桑阴学种瓜。

**62.《四时田园杂兴》（其二）范成大**

梅子金黄杏子肥，麦花雪白菜花稀。

日长篱落无人过，惟有蜻蜓蛱蝶飞。

**63.《小池》杨万里**

泉眼无声惜细流，树荫照水爱晴柔。

小荷才露尖尖角，早有蜻蜓立上头。

**64.《晓出净慈寺送林子方》杨万里**

毕竟西湖六月中，风光不与四时同。

接天莲叶无穷碧，映日荷花别样红。

**65.《春日》朱熹**

胜日寻芳泗水滨，无边光景一时新。

等闲识得东风面，万紫千红总是春。

**66.《观书有感》朱熹**

半亩方塘一鉴开，天光云影共徘徊。

问渠那得清如许？为有源头活水来。

**67.《题临安邸》林升**

山外青山楼外楼，西湖歌舞几时休？

暖风熏得游人醉，直把杭州作汴州。

**68.《游园不值》叶绍翁**

应怜屐齿印苍苔，小叩柴扉久不开。

春色满园关不住，一枝红杏出墙来。

**69.《乡村四月》翁卷（juǎn）**

绿满山原白满川，子规声里雨如烟。

乡村四月闲人少，才了蚕桑又插田。

**70.《墨梅》王冕**

我家洗砚池边树，朵朵花开淡墨痕。

不要人夸颜色好，只留清气满乾坤。

**71.《石灰吟》于谦**

千锤万凿出深山，烈火焚烧若等闲。

粉骨碎身全不怕，要留清白在人间。

**72.《竹石》郑燮**

咬定青山不放松，立根原在破岩中。

千磨万击还坚劲，任尔东西南北风。

**73.《所见》袁枚**

牧童骑黄牛，歌声振林樾。

意欲捕鸣蝉，忽然闭口立。

**74.《村居》高鼎**

草长莺飞二月天，拂堤杨柳醉春烟。

儿童散学归来早，忙趁东风放纸鸢。

**75.《己亥杂诗》龚自珍**

九州生气恃风雷，万马齐喑究可哀。

我劝天公重抖擞，不拘一格降人才。